Document ID: 32000R2549

Κανονισμός (ΕΚ) αριθ. 2549/2000 του Συμβουλίου
της 17ης Νοεμβρίου 2000
περί πρόσθετων τεχνικών μέτρων για την αποκατάσταση του αποθέματος του μπακαλιάρου gadus morhua στη Θάλασσα της Ιρλανδίας (διαίρεση ICES VII a)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
Εκτιμώντας τα ακόλουθα:
(1) Το απόθεμα ώριμου για αναπαραγωγή μπακαλιάρου στη Θάλασσα της Ιρλανδίας ευρίσκεται στο στάδιο της εξάντλησης, οπότε στον κανονισμό (ΕΚ) αριθ. 304/2000 της Επιτροπής, της 9ης Φεβρουαρίου 2000, για τη θέσπιση μέτρων για την αποκατάσταση του αποθέματος του μπακαλιάρου Gadus morhua στη Θάλασσα της Ιρλανδίας (διαίρεση ICES VII a)(3) προβλέπονται επείγοντα και έκτακτα τεχνικά μέτρα για την αλιεία στη Θάλασσα της Ιρλανδίας.
(2) Απαιτείται μεγαλύτερη προστασία των ιχθυδίων του μπακαλιάρου gadus morhua στη Θάλασσα της Ιρλανδίας, έτσι ώστε να μπορούν επιζήσουν περισσότερα ιχθύδια προκειμένου να ενηλικιωθούν.
(3) Απαιτούνται πρόσθετα τεχνικά μέτρα με σκοπό την εξασφάλιση της επιβίωσης των ιχθυδίων μπακαλιάρου gadus morhua στη Θάλασσα της Ιρλανδίας.
(4) Επίσης, οι προϋποθέσεις που καθορίζονται στην υποσημείωση 6 του παραρτήματος Ι του κανονισμού (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών(4), επιτρέπουν τώρα, στη διάρκεια του 2000, να επικρατούν χαλαρότεροι όροι ως προς τα ποσοστά παρεμπιπτόντων αλιευμάτων για διάφορα αλιευτικά εργαλεία που χρησιμοποιούνται εντός και πλησίον των υδάτων της Θάλασσας της Ιρλανδίας (διαίρεση ICES VII a). Δεν είναι επιθυμητή η εφαρμογή των όρων αυτών στη διάρκεια του 2000. Απαιτείται, επομένως, η μη εφαρμογή της προαναφερόμενης υποσημείωσης στη Θάλασσα της Ιρλανδίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός προβλέπει πρόσθετα τεχνικά μέτρα ως προς εκείνα που καθορίζονται στον κανονισμό (ΕΚ) αριθ. 850/98 τα οποία ισχύουν αποκλειστικά στη Θάλασσα της Ιρλανδίας (διαίρεση ICES VIIa), όπως ορίζεται στον κανονισμό (ΕΟΚ) αριθ. 3880/91 του Συμβουλίου, της 17ης Δεκεμβρίου 1991, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στον Βορειοανατολικό Ατλαντικό(5).
Άρθρο 2
Κατά την αλιεία στη Θάλασσα της Ιρλανδίας, απαγορεύεται η χρήση:
1. οποιουδήποτε βενθοπελαγικού συρομένου διχτυού, πλην φύλλου διχτυώματος, που περιλαμβάνει σάκο τράτας ή/και τεμάχιο επέκτασης, κατασκευασμένου αποκλειστικά ή εν μέρει από πολλαπλά νήματα κατασκευής διχτυών,
2. οποιουδήποτε βενθοπελαγικού συρομένου διχτυού, πλην φύλλου διχτυώματος, που περιλαμβάνει σάκο τράτας ή/και τεμάχιο επέκτασης, κατασκευασμένου με νήματα άνω των 6 mm,
3. οποιουδήποτε βενθοπελαγικού συρομένου διχτυού, πλην φύλλου διχτυώματος, που περιλαμβάνει σάκο τράτας με μέγεθος ματιών μεταξύ 70 έως 79 mm ή 80 έως 89 mm που διαθέτει περισσότερα από 120 μάτια σε οποιαδήποτε περιφέρεια του σάκου της τράτας εκτός των συνενώσεων και των τεμαχίων επιμήκυνσης,
4. οποιουδήποτε βενθοπελαγικού συρόμενου διχτυού που περιλαμβάνει οποιαδήποτε μεμονωμένα τετράπλευρα μάτια των οποίων οι πλευρές δεν έχουν ίσο σχεδόν μήκος,
5. οποιουδήποτε βενθοπελαγικού συρόμενου διχτυού πλην φύλλου διχτυώματος μεγέθους ματιών μεταξύ 70 έως 79 mm ή 80 έως 99, εκτός εάν ολόκληρο το άνω ήμισυ του εμπροσθίου μέρους του διχτυού περιλαμβάνει ένα φύλλο διχτυώματος που είναι απευθείας προσαρμοσμένο στο επάνω γραντί του διχτυού, επεκτείνεται προς το οπίσθιο μέρος του διχτυού επί δεκαπέντε τουλάχιστον μάτια και είναι κατασκευασμένο από υλικό δικτυώματος με πολυγωνικά μάτια του οποίου κανένα μάτι δεν έχει μέγεθος μικρότερο από 140 mm,
6. οποιουδήποτε βενθοπελαγικού συρόμενου διχτυού μεγέθους ματιών μεταξύ 70 έως 79 mm ή 80 έως 99 mm, εκτός εάν ολόκληρο το άνω ήμισυ του εμπροσθίου μέρους του διχτυού περιλαμβάνει ένα φύλλο διχτυώματος που είναι απευθείας προσαρμοσμένο στο επάνω γραντί του διχτυού, επεκτείνεται προς το οπίσθιο μέρος του διχτυού επί 30 τουλάχιστον μάτια και είναι κατασκευασμένο από υλικό δικτυώματος με πολυγωνικά μάτια του οποίου κανένα μάτι δεν έχει μέγεθος μικρότερο από 180 mm,
7. οποιουδήποτε βενθοπελαγικού συρόμενου διχτυού πλην φύλλου διχτυώματος μεγέθους ματιών μεταξύ 80 έως 99 mm, εκτός εάν περιλαμβάνεται στο δίχτυ αυτό φύλλο διχτυώματος με τετραγωνικά μάτια μεγέθους τουλάχιστον 80 mm, σύμφωνα με τους όρους του άρθρου 7 του κανονισμού (ΕΚ) αριθ. 850/98,
8. οποιουδήποτε βενθοπελαγικού συρόμενου διχτυού στο οποίο είναι προσαρμοσμένος με οποιοδήποτε μέσο εκτός από τη ραφή στο πίσω μέρος του διχτυού, σάκος τράτας με μέγεθος ματιών μικρότερο των 100 mm.
Άρθρο 3
Η υποσημείωση 6 του παραρτήματος Ι του κανονισμού (ΕΚ) αριθ. 850/98 δεν έχει εφαρμογή στη διαίρεση ICES VII a.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Οι προϋποθέσεις του άρθρου 2 εφαρμόζονται από την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Νοεμβρίου 2000.

Labels: 20
6